SAUK 8: Hlaudi moet sê hoekom hy nie moet opdokHlaudi Motsoeneng. Foto: Catherine Rice/ANA Dit volg nadat die arbeidshof in 2016 beslis het dat die sogenaamde SAUK 8 onregmatig afgedank is en Solidariteit sowel as Bemawu (Broadcasting, Electronic, Media & Allied Workers Union), wat elk vier van die SAUK-lede verteenwoordig het, se aansoeke om die joernaliste weer aan te stel met kostes toegestaan is. Solidariteit het aangevoer dat Motsoeneng in sy persoonlike hoedanigheid aanspreeklik gehou moet word vir die besluit om die joernaliste af te dank. Volgens Francois Redelinghuys, woordvoerder van Solidariteit, het die vakbond aangevoer dat Motsoeneng as destydse bedryfshoof die uiteindelike besluit geneem het om die joernaliste af te dank. “Ons is verheug dat Motsoeneng nou as respondent tot die saak gevoeg kan word,” het Redelinghuys gesê. “Motsoeneng sal nou aan die hof moet kom verduidelik waarom hy nie in sy persoonlike hoedanigheid aanspreeklik gehou moet word vir die onregmatige afdanking van die joernaliste nie. Daar is geen rede dat die belastingbetaler hiervoor moet opdok nie,” het Redelinghuys aangevoer. Foeta Krige, Suna Venter, Busisiwe Ntuli, Krivani Pillay, Jacques Steenkamp, Lukhanyo Calata, Vuyo Mvoko en Thandeka Gqubule is almal in Julie deur die SAUK afgedank omdat hulle volgens die uitsaaier “voortgaan om die SAUK-bestuur se gesag te ondermyn” en hul “wangedrag onhoudbaar” geword het. Nadat die joernaliste hulle na die arbeidshof gewend het, is sewe van hulle weer in hul poste aangestel. Mvoko, wat slegs op kontrakbasis vir die SAUK gewerk het en nie vas aangestel was nie, se hofaansoek om weer deur die openbare uitsaaier aangestel te word, is in Augustus in die hooggeregshof in Johannesburg van die hand gewys. Mvoko het intussen aangedui hy sal teen die uitspraak appelleer.